Áno, tak sa dalo s určitosťou povedať o Niagarských vodopádoch 1. Septembra 2021, kedy vo večerných hodinách boli kanadské Niagarské vodopády Horseshoe (konská podkova) počas 15 minút laserovo umelecky osvetlované slovenskou trikolórou: biela, modrá, červená.
Ako to všetko začalo. Počas hlbokej pandémie, pred pol rokom, slovenský veľvyslanec v Ottawe, JE pán Vít Koziak, rozmýšľal, ako unikátne spropagovať krajinu medzi Tatrami a Dunajom pre severoamerickú verejnosť. A skvelý nápad nezostal dlho na seba čakať – pri príležitosti Dňa Slovenskej Ústavy osvetliť Niagarské vodopády slovenskou trikolórou.
Niagarské vodopády sú svetovou turistickou atrakciou. Ich umelecké osvetlenie našimi národnými farbami sledovali tisíce turistov naživo, a tiež prostredníctvom Internetu. Pán veľvyslanec našiel správny know-how, presvedčil vedenie riaditeľstva Niagara Parks a dokázal tak premeniť skvelú myšlienku do nádherného umeleckého svetelného efektu, ktorý sa zapísal do histórie vodopádov.
Pamätný deň, štátny sviatok Slovenska, 1. September, Deň Ústavy prežívali s veľkou radosťou hlavne členovia slovenskej komunity z južného Ontária, ktorí sa tejto význačnej udalosti mohli osobne zúčastniť.
Objektívmi svojich fotoaparátov zachytávali túto významnú historickú udalosť aj úspešní fotografi slovenského pôvodu páni Yuri Dojč a Paul Stacho a rovnako aj slovenská TV producentka Spectrum z Ottawy pani Anne Ladouceur.
Text a fotografie: Paul Stacho
- 257 views
Add new comment